钦定古今图书集成/明伦汇编/官常典/第551卷 > 邵续
## 钦定古今图书集成/明伦汇编/官常典/第551卷 > 邵续

按《晋书》本传，“‘续字嗣祖，魏郡安阳人也。父乘，散骑侍
郎。续朴素有志烈，博览经史，善谈理义，妙解天文。初
为成都王颖参军。颖将讨长沙王乂，续谏曰：‘续闻兄
弟如左右手，今明公当天下之敌，而欲去一手乎’？续
窃惑之’。颖不纳。后为苟晞参军，除沁水令。时天下渐
乱，续去县还家，纠合亡命，得数百人。王浚假续绥集”
将军、乐陵太守，屯厌次，以续子乂为督护。续绥怀流
散，多归附之。石勒既破浚，遣乂还招绩，续以孤危无
援，权附于勒，勒亦以乂为督护。既而段匹䃅在蓟，遣
书要续俱归元帝，续从之。其下谏曰：“今弃勒归匹䃅，
任子危矣。”续垂泣曰：“我出身为国，岂得顾子而为叛
臣哉！”遂绝于勒。勒乃害乂。续惧勒攻，先求救于匹䃅，
匹䃅遣弟文鸯救续。文鸯未至，勒已率八千骑围续。
勒素畏鲜卑，及闻文鸯至，乃弃攻具东走。续与文鸯
追勒至安陵，不及，卤勒所署官，并驱三千馀家，又遣
骑入散勒北边，掠常山亦二千家而还。匹䃅既杀刘
琨夷晋多怨叛，遂徙其徒依续。勒南和令赵领等率
广川、渤海千馀家背勒归续，而帝以续为平原、乐安
太守、右将军、冀州刺史，进平北将军、假节，封祝阿子。
续遣兄子武邑内史存与文鸯率匹䃅众就食平原，
为石季龙所破。续先与曹嶷亟相侵掠，嶷因存等败，
乃破续屯田，又抄其户口。续首尾相救，疲于奔命。太
兴初，续遣存及文鸯屯济南，黄巾固因以逼嶷。嶷惧
求和。俄而匹䃅率众攻段末杯，石勒知续孤危，遣季
龙乘虚围续。季龙骑至城下，掠其居人。续率众出救，
季龙伏骑断其后，遂为季龙所得，使续降其城。续呼
其兄子竺等曰：“吾志雪国难，以报所受，不幸至此。汝
等努力自勉，便奉匹䃅为主，勿有二心。”时帝既闻续
没，下诏曰：“邵续忠烈在公，义诚慷慨，绥集荒馀，忧国
亡身，功勋未遂。不幸陷没，朕用悼恨于怀。所统任重，
宜时有代。其部曲文武，已共推其息缉为营主。续之
忠诚，著于公私，今立其子，足以安众，一以续本位。”即
授缉使总率所统，效节国难，雪其家仇。季龙遣使送
续于勒，勒使使徐光让之曰：“国家应符拨乱，八表宅
心，遗晋怖威，远窜扬、越。而续蚁封海阿，跋扈王命，以
夷狄不足为君耶？何无上之甚也？国有常刑，于分甘
乎？”续对曰：“晋末饥乱，奔控无所，保合乡宗，庶全老幼。
属大王龙飞之始，委命纳质，精诚无感，不蒙慈恕，言
归遗晋，仍荷宠授，誓尽忠卫，实无二心。且受彼厚荣，
而复二三其趣者，恐亦不容于明朝矣。周文生于东
夷，大禹出于西羌，帝王之兴，盖惟天命所属，德之所
招，当何常邪！伏惟大王圣武自天，道隆虞夏，凡在含
生，孰不延首神化，耻隔皇风，而况囚乎！使囚去真即
伪，不得早叩天门者，大王负囚，囚不负大王也。衅鼓
之刑，囚之恒分，但恨天实为之，谓之何哉！”勒曰：“其言
慨至，孤愧之多矣。夫忠于其君者，乃吾所求也。”命张
宾延之于馆，厚抚之，寻以为从事中郎令。自后诸克
敌擒俊，皆送之，不得辄害，冀获如续之流。初，季龙之
攻续也，朝廷有王敦之逼，不遑救恤。续既为勒所执，
身灌园鬻菜，以供衣食。勒屡遣察之，叹曰：“此真高人
矣。不如是，安足贵乎！”嘉其清苦，数赐谷帛，每临朝嗟
叹，以励群官。续被获之后，存及竺缉等与匹䃅婴城
距寇，而帝又假存扬武将军、武邑太守。勒屡遣季龙
攻之，战守疲苦，不能自立。久之，匹䃅及其弟文鸯与
竺缉等悉见获，惟存得溃围南奔，在道为贼所杀，续
竟亦遇害。